งานตลาดนัดโชห่วย 10 “โชห่วย 4.0 คู่คิด...เพื่อชีวิตที่ดีกว่า”
งานตลาดนัดโชห่วย 10 “โชห่วย 4.0 คู่คิด...เพื่อชีวิตที่ดีกว่า” ที่อิมแพ็คเมืองทองธานี วันสุดท้ายคึกคัก ผู้ประกอบการร้านโชห่วยรายย่อยร่วมอบรมความรู้นำเทคโนโลยีไปใช้เพิ่มยอดขาย

งานตลาดนัดโชห่วย 10 “โชห่วย 4.0 คู่คิด...เพื่อชีวิตที่ดีกว่า” ที่อิมแพ็คเมืองทองธานี วันสุดท้ายเป็นไปอย่างคึกคัก มีประชาชนทั่วไปและผู้ประกอบการร้านค้าโชห่วยต่างเดินทางเข้าชมตัวอย่างการจัดร้านค้าให้ตอบโจทย์ผู้ซื้อและอบรมความรู้การนำเทคโนโลยีไปใช้เพื่อเพิ่มยอดขาย

นางจินดารัตน์ ด้วงทอง ประชาชนที่เข้าร่วมงาน กล่าวว่า ส่วนตัวเตรียมจะเปิดร้านโชห่วยจึงมาชมตัวอย่างการจัดร้านค้าให้น่าสนใจ ซึ่งโชห่วยในปัจจุบันต่างจากอดีตมาก สวยงาม เป็นระเบียบ ใช้พื้นที่คุ้มค่า และน่าซื้อ 

ขณะที่นายไพศาล รุ่งวชิรา ประธานการจัดงานตลาดนัดโชห่วย ครั้งที่ 10 กล่าวว่า ปีนี้แม็คโครให้ความสำคัญกับการเพิ่มพูนความรู้ให้แก่ร้านค้าโชห่วย ในเรื่องของการนำระบบออนไลน์มาใช้ติดต่อซื้อขายสินค้าระหว่างแมคโคร ร้านค้าโชห่วย และประชาชนผู้ซื้อสินค้าทั่วไป เพื่อให้ง่าย สะดวก และตอบโจทย์ของวิถีชีวิตประชาชนในปัจจุบัน นอกจากนี้ยังมีการให้คำปรึกษาร้านโชห่วย การใช้เทคโนโลยีและโซเชียลมีเดียมาช่วยเพิ่มการขาย การช่วยออกแบบร้านโชห่วยสำหรับผู้ที่ต้องการตั้งร้านใหม่ผ่านโปรแกรม 3 มิติ ที่สามารถคำนวณพื้นที่ร้าน ราคาตั้งต้นในการลงทุน รายการสินค้าที่ต้องจำหน่าย การใช้พื้นที่ในร้านค้า รวมถึงประมาณการณ์ระยะเวลาคืนทุนและผลรวมทางธุรกิจ

ทั้งนี้ภายในงานยังมีการจัดกิจกรรมสินค้าราคาถูกและจัดอบรมให้ความรู้ในเรื่อง ขายอย่างไรให้รวย ไอเดียเสริมเพิ่มรายได้และโชห่วยอินเตอร์ โดยผู้สนใจร่วมงานได้จนถึงเวลา 19.00 น. ที่ ฮอลล์ 2-3 อิมแพ็คเมืองทองธานี